江口阻風寄琅山衷老
作者：姜特立
朝代：宋

paragraphs: 人間有浄境，咫尺不易通。
今朝解塵縛，始到天人宮。
疊嶂擁崔嵬，夏木鬰青葱。
白鳥巢半山，掩映畫圖中。
高低闢窗牖，綠陰翳芳叢。
境寂意自佳，坐久心彌空。
更茲主人賢，晤語禪味融。
歸途若有得，便欲超樊籠。
奈此塵緣深，蹤跡如驚鴻。
驅車出蘭若，俯首坐踈篷。
連日滯江干，風雨渺冥濛。
緬懷支道林，此會何時逢。